વિજિલન્સના દરોડા બાદ બે પીઆઈ સસ્પેન્ડ થતાં પોલીસ બેડામાં ખળભળાટ
નવગુજરાત સમય | Publish Date: Feb 27 2019 11:48PM
વિજિલન્સના દરોડામાં લાખો રૂપિયાનો દારૂ પકડાયા બાદ સેકટર-૭ અને કલોલ તાલુકા પીઆઈને રાજ્ય પોલીસ વડાએ સસ્પેન્ડ કરતા ગાંધીનગર પોલીસ બેડામાં ખળભળાટ મચી ગયો છે. રોજ સ્ટેટ મોનિટરિંગ સેલે દ્વારા ગાંધીનગર શહેરના સેકટર-૭માંથી રૂ. ૫.૯૦ લાખ અને કલોલ તાલુકા પોલીસ સ્ટેશનની હદમાંથી રૂ. ૨૯ લાખનો દારૂ ઝડપાયો હતો. સેકટર-૭ના પીઆઈ જે.ડી. મેવાડા અને કલોલ તાલુકા પીઆઈ વી. એ. ડાભી તથા પીએસઆઈ એમ. એચ.દેસાઈને ડીજીપીએ સસ્પેન્ડ કરી દીધા છે. પ્રોહિબિશનના બે મોટા કેસમાં નિષ્ફળતા અને વિધાનસભાના દરવાજા સુધી પહોંચવમાં શિક્ષકોને મળેલી સફળતાના પગલે ગાંધીનગર પોલીસની કામગીરીની ગૃહ વિભાગ સુધી નોંધ લેવાઈ હોવનું જાણવા મળ્યું છે.
ત્રણ હત્યાઓ બાદ આઝાદ ફરતો સિરીયલ કિલર અને છત્રાલ બેંક લૂંટના આરોપીઓને ઝડપવામાં મળેલી નિષ્ફળતા વચ્ચે પાટનગરમાં ચોરી અને મારામારીની ઘટનાઓ પણ વધી છે. ગાંધીનગર પોલીસ ગુનાખોરી ડામવાના સઘન પ્રયાસો હાથ ધરે છે, પરંતુ વચ્ચે બંદોબસ્તની કપરી કામગીરી આવી જાય છે. ગુનેગારોની જેમ આંદોલનકારીઓ પણ પોલીસને ભીંસમાં લેવામાં સફળ રહેતા પોલીસ કર્મચારીઓ મૂંઝવણમાં મૂકાયા છે.
ગાંધીનગરમાં વાહનચોરો અને ઘરફોડોને છૂટ્ટો દોર મળ્યો હોય તેવી ઘટનાઓ છાશવારે નોંધાય છે. સામાન્ય રીતે હત્યાના બનાવ ઓછા બને છે, પરંતુ સિરિયલ કિલરે મચાવેલા આતંકમાંથી હજુ પાટનગરવાસીઓને મુક્તિ મળી નથી. પોલીસના પેટ્રોલિંગ દરમિયાન દારૂ કે જુગારના આરોપીઓ પકડાય છે, પરંતુ મોટા પાયે દારૂ ઝડપાયો હોય તેવી ઘટના ઓછી છે. તાજેતરમાં સ્ટેટ વિજિલન્સે કલોલ તાલુકા અને સેક્ટર-૭ પોલીસ સ્ટેશનની હદમાંથી દારૂનો મોટો જથ્થો પકડી લેતાં પોલીસની નબળાઈ બહાર આવી હતી. લાંબા સમયથી મોટા ડિટેક્શન માટે પ્રયાસ કરી રહેલી ગાંધીનગર પોલીસને એલસીબી દ્વારા વાહનચોરીના ૧૧ કેસ ઉકેલાતા રાહત મળી છે, પરંતુ આંદોલનકારીઓને કાબૂમાં રાખવાનો પડકાર હજુ ઊભો છે. લોકસભા ચૂંટણીન આ વર્ષમાં વિવિધ સમાજો અને કર્મચારી સંગઠનો દ્વારા આક્રમક દેખાવો માટેના આયોજનો હાથ ધરાયા છે ત્યારે પોલીસ સ્ટાફને મૂંઝવણ છે કે, બંદોબસ્તની કામગીરીને પ્રાધાન્ય આપવું કે ગુનાખોરી ડામવાના પ્રયાસો પર ભાર મૂકવો? કામગીરીના બેવડા ભારણ વચ્ચે પિસાતી ગાંધીનગર પોલીસ માટે હાલ કફોડા સંજોગો છે.